SCB เชิญร่วมบริจาคโลหิต ตั้งแต่ 28-29 พ.ค.นี้
SCB เชิญร่วมบริจาคโลหิตในโครงการ “ไทยพาณิชย์รวมใจไทยให้โลหิตฝ่าวิกฤติ COVID-19” ตั้งแต่ 28-29 พ.ค.นี้
29 พ.ค. 2563

จากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) เป็นเหตุให้มีผู้บริจาคโลหิตลดลงจำนวนมาก ในขณะที่ผู้ป่วยยังต้องการโลหิตทุกกรุ๊ปในการรักษาเป็นประจำอย่างต่อเนื่อง ธนาคารไทยพาณิชย์ จำกัด (มหาชน) หรือ SCB ร่วมกับศูนย์บริการโลหิตแห่งชาติ สภากาชาดไทย ขอเชิญร่วมบริจาคโลหิตในโครงการ “ไทยพาณิชย์รวมใจไทยให้โลหิตฝ่าวิกฤติ COVID-19” ในวันที่ 28-29 พฤษภาคม 2563 เวลา 9.00-15.00 น. ที่รถรับบริจาคโลหิตเคลื่อนที่ จอดบริเวณลานต้นโพธิ์ ธนาคารไทยพาณิชย์ สำนักงานใหญ่ (รัชโยธิน) เพื่อเติมเต็มปริมาณโลหิตให้มีเพียงพอต่อการรักษาพยาบาลผู้ป่วยทั่วประเทศ ถึงเวลาแล้วที่คนไทยทุกคนต้องรวมเลือดเนื้อ ชาติเชื้อไทย ร่วมบริจาคโลหิตและส่งต่อโลหิตที่ปลอดภัยให้กับผู้ป่วย อย่ารอให้ถึงวันที่ผู้ป่วยไม่มีโลหิตในการรักษา
สำหรับผู้ที่ประสงค์จะบริจาคโลหิต ควรนอนหลับให้เพียงพอ หลีกเลี่ยงอาหารไขมันสูง ไม่อยู่ในระหว่างทานยาปฏิชีวนะ เพื่อให้ได้โลหิตที่มีคุณภาพ ปลอดภัยทั้งผู้ให้และผู้รับ และควรดื่มน้ำ 3-4 แก้วก่อนบริจาคโลหิต 30 นาที การบริจาคโลหิตอย่างต่อเนื่องทุก 3 เดือน จะทำให้ผู้บริจาคมีสุขภาพที่ดี